2010 m. gegužės 5 d. Europos Parlamento rezoliucija su pastabomis, sudarančiomis neatskiriamą sprendimo dėl Europos policijos koledžo 2008 finansinių metų biudžeto įvykdymo patvirtinimo dalį



Oficialusis leidinys L 252 , 25/09/2010 p. 233 - 239



Europos Parlamento rezoliucija 2010 m. gegužės 5 d. su pastabomis, sudarančiomis neatskiriamą sprendimo dėl Europos policijos koledžo 2008 finansinių metų biudžeto įvykdymo patvirtinimo dalį EUROPOS PARLAMENTAS, atsižvelgdamas į Europos policijos koledžo 2008 finansinių metų galutines metines ataskaitas, atsižvelgdamas į Audito Rūmų ataskaitą dėl Europos policijos koledžo 2008 finansinių metų metinių finansinių ataskaitų su Koledžo atsakymais [1], atsižvelgdamas į Tarybos 2010 m. vasario 16 d. rekomendaciją (5827/2010 – C7–0061/2010), atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį, atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [2], ypač į jo 185 straipsnį, atsižvelgdamas į 2005 m. rugsėjo 20 d. Tarybos sprendimą 2005/681/TVR, įsteigiantį Europos policijos koledžą (CEPOL) [3], ypač į jo 16 straipsnį, atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 185 straipsnyje [4], ypač į jo 94 straipsnį, atsižvelgdamas į Darbo tvarkos taisyklių 77 straipsnį ir VI priedą, atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7–0075/2010), A. kadangi Koledžas buvo įsteigtas 2001 m. ir nuo 2006 m. sausio 1 d. Finansinio reglamento 185 straipsnio prasme pertvarkytas į Bendrijos įstaigą, kuriai taikomas agentūroms parengtas Finansinis pagrindų reglamentas, B. kadangi Audito Rūmai savo ataskaitoje apie Koledžo 2006 finansinių metų metines finansines ataskaitas pareiškė sąlyginę nuomonę dėl šiose finansinėse ataskaitose atspindimų operacijų teisėtumo ir tvarkingumo remdamiesi tuo, kad viešųjų pirkimų procedūros neatitiko Finansinio reglamento nuostatų, C. kadangi Audito Rūmai savo ataskaitoje apie Koledžo 2007 finansinių metų metines finansines ataskaitas pareiškė sąlyginę nuomonę dėl šių finansinių ataskaitų patikimumo ir dėl jose atspindimų operacijų teisėtumo ir tvarkingumo, D. kadangi 2009 m. balandžio 23 d. Parlamentas suteikė patvirtinimą Europos policijos koledžo direktoriui, kad Koledžo 2007 finansinių metų biudžetas įvykdytas [5], ir savo rezoliucijoje, pridedamoje prie sprendimo dėl biudžeto įvykdymo patvirtinimo, inter alia: - išreiškė savo didelį susirūpinimą dėl to, kad Audito Rūmai nustatė atvejų, kai asignavimai buvo naudojami asmeninėms Koledžo personalo išlaidoms finansuoti, - paragino Koledžą priimti išsamias įgyvendinimo taisykles, įskaitant taisykles, pagal kurias būtų užtikrinamas viešųjų pirkimų procedūrų skaidrumas pagal Finansinio reglamento nuostatas, - paprašė Komisiją įdėmiai kontroliuoti, kaip naudojamas Koledžo biudžetas, - atkreipė dėmesį į tai, kad Europos kovos su sukčiavimu tarnyba (OLAF) pradėjo vidaus tyrimą, susijusį su Koledžu, E. kadangi Audito Rūmai savo ataskaitoje apie Koledžo 2008 finansinių metų metines finansines ataskaitas papildė savo nuomonę dėl metinių ataskaitų nereikšdami abejonių dėl jų patikimumo ir pareiškė sąlyginę nuomonę dėl šiose finansinėse ataskaitose atspindimų operacijų teisėtumo ir tvarkingumo, 1. apskritai mano, kad Koledžo atsakymai į Audito Rūmų pastabas vėl netinkami, o taisomosios priemonės, kurių jis ėmėsi, labai miglotos ir nekonkrečios, kad biudžeto įvykdymą tvirtinanti institucija galėtų nuspręsti, ar Koledžas pajėgus ateityje tinkamiau naudoti biudžeto lėšas, Struktūrinės problemos 2. mano, kad dėl Koledžo mažumo kyla abejonių dėl jo pajėgumo veiksmingai spręsti problemas, kurias lemia ES finansų reguliavimo ir pareigūnų darbo tvarkos taisyklių sudėtingumas; 3. atkreipia dėmesį, kad kyla nepatogumų dėl to, kad Koledžo sekretoriatas yra Bramshile, maždaug 70 km nuo Londono, inter alia, personalo įdarbinimo ir susisiekimo viešuoju transportu problemų; 4. abejoja, ar naujasis Koledžo direktorius galės išspręsti šias struktūrines problemas; 5. mano, kad gal reikėtų svarstyti Koledžo prijungimo prie Europolo klausimą; Koledžo valdymas ir skaidrumas 6. mano, kad Koledžo valdymo išlaidos nėra mažos, atsižvelgiant į tai, kad jame įdarbinti tik 24 darbuotojai, o Koledžo valdyboje yra 27 nariai (2008 finansinių metų pradžios duomenys); 7. pažymi, kad Koledžas savo interneto svetainėje nepaskelbė informacijos apie savo valdymo organus; todėl siekiant didesnio skaidrumo rekomenduoja Koledžo interneto svetainėje paskelbti valdybos narių sąrašą nurodant išsamius visų valdybos narių kontaktinius duomenis; Finansinių ataskaitų patikimumas 8. labai susirūpinęs dėl to, kad ne visi pakeitimai, susiję su laikotarpiu, kai veikė rankiniu būdu pagrįsta apskaitos sistema, nes nustota naudotis senąja Koledžo apskaitos sistema ( 2008 m. gegužės 23 d.) ir įdiegta naujoji centrinė apskaitos sistema ABAC ( 2008 m. liepos 14 d.), atlikti tinkamu laiku ir kad finansinė informacija, susijusi su perkėlimais iš ankstesnių metų, asignuotųjų pajamų panaudojimu ir sąsaja su kai kuriais skaičiais 2007 m. balanse, nepakankamai aiški; 9. reiškia susirūpinimą, kad dėl to, jog 2008 m. tuo pačiu metu naudotos dvi ilgalaikio turto valdymo sistemos, kai kuriais atvejais Koledžas įrašė tą patį turtą du kartus ir nesinaudojo ženklinimu arba inventoriaus numeriais; 10. apgailestauja dėl to, kad Audito Rūmų pastabose nurodoma, jog po to, kai Audito Rūmai 2007 m. finansinių metų ataskaitoje pateikė duomenis apie atvejus, kai asignavimai buvo naudojami asmeninėms išlaidoms padengti, net iki 2009 m. vidurio dar nebuvo pradėta išorės įmonės vykdoma ex post kontrolė; ragina Koledžą imtis visų būtinų priemonių, kad būtų kuo greičiau atlikta minėtoji kontrolė ir kad šis trūkumas vėl nebūtų konstatuotas ataskaitoje apie Koledžo 2009 finansinių metų metinių sąskaitas; Pirkimo procedūrų trūkumai 11. atkreipia dėmesį į pirkimų procedūrų, susijusių su viešojo prekių pirkimo sutartimi, kurios vertė sudaro apie 2 % veiklos išlaidų, pažeidimus; visų pirma pažymi, kad prekių pirkimo sutartis pagrįsta bendrąja sutartimi, kuri skirta tik mokymų sutartims sudaryti; be to, pažymi, kad pagal šios sutarties nuostatas Koledžas turi teisę atnaujinti arba pratęsti sutartį neribotam laikui; 12. kaip ir ankstesniais metais pabrėžia, kad Koledžas turi griežtai laikytis Finansinio reglamento ir EB viešųjų pirkimų teisės aktų ir tobulinti savo finansų valdymą; Taisyklių, reglamentuojančių išlaidas kursams, taisyklių pažeidimai 13. reiškia susirūpinimą dėl to, kad Europos Audito Rūmai nustatė daug atvejų, kai buvo nesilaikoma administracinių ir finansinių taisyklių, pagal kurias reglamentuojamos kursų ir seminarų organizavimo išlaidos, sudarančios didžiąją dalį (64 %) Koledžo veiklos išlaidų; pažymi, kad didžioji dalis pažeidimų susijusi su tuo, kad: nepateikti susidariusių išlaidų patvirtinimo dokumentai, nepateikti dalyvavimo patvirtinimai, taip pat originalios sąskaitos ir dokumentai, reikalingi apgyvendinimo išlaidoms kompensuoti, nebuvo prašoma informacijos apie ekspertų kelionės išlaidas; mano, kad Koledžo atsakymai į Audito Rūmų pastabas ir pranešėjos klausimus, susijusius su minėtomis problemomis, buvo pernelyg migloti ir todėl nepriimtini biudžeto įvykdymą tvirtinančiai institucijai; ragina Koledžą imtis veiksmų ir ištaisyti šias klaidas; Asignavimų perkėlimas 14. pažymi, kad Audito Rūmai nustatė, kad reikėjo perkelti 2700000 EUR asignavimų sumą (tai sudaro 31 % viso Koledžo biudžeto); taigi yra susirūpinęs, kad ši padėtis neatitinka metinio periodiškumo principo ir parodo Koledžo biudžeto planavimo ir atitinkamai jo naudojimo trūkumus; 15. ragina Koledžą būsimame dotacijų biudžete pradėti taikyti diferencijuotų asignavimų sistemą, kad nereikėtų panaikinti asignavimų; Kitos klaidos 16. atkreipia dėmesį į tai, kad Audito Rūmai nurodė, jog: - trimis atvejais (bendra suma 39500 EUR) nebuvo numatyti teisiniai įsipareigojimai, - devyniais atvejais (bendra suma 244200 EUR) nenumatyti biudžetiniai įsipareigojimai, prisiimami prieš teisinius įsipareigojimus, taigi ragina Koledžą imtis veiksmų ir ištaisyti šias klaidas, o po to pranešti biudžeto įvykdymą tvirtinančiai institucijai apie tai, kas padaryta; 17. pažymi, kad ateinančiais metais Koledžo biudžeto įvykdymo patvirtinimas ir toliau turėtų būti grindžiamas Koledžo per metus atliktu darbu; Tebevykstantis OLAF tyrimas 18. atkreipia dėmesį į tai, kad 2008 m. Europos kovos su sukčiavimu tarnyba (OLAF) pradėjo vidaus tyrimą, susijusį su Koledžu, reaguodama į tai, kad Audito Rūmai ir Vidaus audito tarnyba (VAT) nustatė, jog Koledžo darbuotojai naudojo viešąsias lėšas asmeniniais tikslais; pabrėžia, kad Parlamento prašymu Koledžas 2009 m. pateikė informaciją, susijusią su naudojimusi mobiliaisiais telefonais, darbuotojų būstams skirtų baldų tiekimu ir nemokamo darbuotojų vežimo į oro uostus ir geležinkelio stotis paslaugomis; pažymi, kad Koledžas pateikė tokią informaciją, susijusią su atitinkamomis sumomis ir su lėšų susigrąžinimu: - darbuotojų naudojimasis mobiliaisiais telefonais: 3405 Didžiosios Britanijos svarai sterlingai už laikotarpį nuo 2007 m. balandžio mėn. iki gruodžio mėn., visos lėšos susigrąžintos, - darbuotojų naudojimasis automobiliais: 1157 Didžiosios Britanijos svarai sterlingai už laikotarpį nuo 2007 m. balandžio mėn. iki gruodžio mėn., visos lėšos susigrąžintos; po to automobiliai parduoti, - baldai: 6625 Didžiosios Britanijos svarai sterlingai už 2007 m. pirktus baldus; po to baldai parduoti, - nemokamo darbuotojų vežimo į oro uostus ir geležinkelio stotis paslaugos: nustatyta, kad per 2007 m. joms išleista 9508 Didžiosios Britanijos svarų sterlingų suma; pradėtas šių lėšų susigrąžinimo procesas; 19. ragina Koledžą ir Komisiją nedelsiant pranešti biudžeto įvykdymą tvirtinančiai institucijai OLAF tyrimo nustatytus faktus; Žmogiškieji ištekliai 20. susirūpinęs, kad iki šiol su finansais susijusį darbą dirba laikinieji darbuotojai; atkreipia dėmesį į tai, kad tik 2009 m. Koledžas pranešė apie laisvą darbo vietą, siekdamas įdarbinti vidaus kontrolės standartų koordinatorių, ir kad pokalbiai su kandidatais į šį postą numatyti 2010 m. pradžioje; Vidaus auditas 21. pripažįsta, kad savo audito ataskaitoje VAT pateikė 13 rekomendacijų (2 iš jų yra visų svarbiausios, o 9 labai svarbios) sąrašą; pažymi, kad šios rekomendacijos susijusios su Finansiniame reglamente nustatytų viešųjų pirkimų taisyklių laikymusi, patikinimu dėl valdymo, ilgalaikiu turtu (inventoriaus sistema), įgaliojimu valdymu (įgaliojimai privalo būti visiškai pagrįsti dokumentais ir reguliariai persvarstomi), biudžeto valdymu, apskaitos taisyklių ir principų laikymusi ir patikros lapu, pagal kurį užtikrinama, kad finansų kontrolė būtų nuosekli ir pagrįsta dokumentais; Veiksmų planas, kurį ne vėliau kaip 2010 m. birželio 30 d. valdyba turi priimti ir Koledžo direktorius pradėti vykdyti 22. tikisi, kad pirmiausia valdyba greitai priims veiksmų planą, kuris atitiktų tikslus, nustatytus šios rezoliucijos priede; ragina Koledžo direktorių bendradarbiauti su VAT ir atsakingu generaliniu direktoratu ir parengti specialias priemones ir tvarkaraščius, pagal kuriuos minėtasis planas būtų įgyvendinamas, ir pateikti šias priemones ir tvarkaraščius valdybai tvirtinti; atitinkamai ragina VAT ir atsakingą generalinį direktoratą teikti visą reikalingą pagalbą, kad būtų nustatyti rodikliai, pagal kuriuos būtų galima reguliariais laiko tarpais matuoti pažangą, daromą įgyvendinant priemones, kurių ėmėsi Koledžas; tikisi, kad iki 2010 m. birželio 30 d. Koledžas informuos biudžeto įvykdymą tvirtinančią instituciją apie patvirtintas konkrečias priemones ir rodiklius; 23. ragina Audito Rūmus kuo greičiau pateikti biudžeto įvykdymą tvirtinančiai institucijai raštą, kuriame būtų išdėstyta Audito Rūmų nuomonė apie patvirtintą Koledžo veiksmų planą; 24. pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2010 m. gegužės 5 d. rezoliucijoje [6] dėl ES agentūrų veiklos, finansų valdymo ir kontrolės. [1] OL C 304, 2009 12 15, p. 124. [2] OL L 248, 2002 9 16, p. 1. [3] OL L 256, 2005 10 1, p. 63. [4] OL L 357, 2002 12 31, p. 72. [5] OL L 255, 2009 9 26, p. 157. [6] Priimti tekstai, P7_TA(2010)0139 (žr. šio Oficialiojo leidinio p. 241). -------------------------------------------------- PRIEDAS Veiksmų planas, kurį ne vėliaiu kaip 2010 m. birželio 30 d. valdyba turi priimti ir Koledžo direktorius pradėti vykdyti BIUDŽETO PLANAVIMAS 1. Tikslas: Pagerinti Koledžo biudžeto ir veiklos planavimą ir priežiūrą. Veiksmai: Direktorius parengia daugiametį planą, kuriame būtų šios priemonės, vykdomos per direktoriaus tarnybos laiką: - numatytos priemonės (rezultatai ir poveikis), - susiję finansiniai poreikiai ir metinės biudžeto prognozės, - žmogiškieji ištekliai, kurių reikia, kad būtų įgyvendintos numatytos priemonės, - materialiniai ištekliai, kurių reikia, kad būtų įgyvendintos numatytos priemonės. VIDAUS KONTROLĖS SISTEMOS 2. Tikslas: Pagerinti finansų valdymą, susijusį su Koledžo darbu, įskaitant lėšas, kurios teikiamos programoms iš asignuotųjų pajamų (AGIS, ISEC ir MEDA). Veiksmai: Finansų valdymo sistemas reikia peržiūrėti (kartu pakeisti dabartines finansines procedūras), standartizuoti įvairios Koledžo veiklos finansų valdymą ir padaryti jį veiksmingesnį. Šia peržiūra taip pat siekiama užtikrinti, kad įvairių programų administratoriai teiktų kokybiškesnę finansinę informaciją. 3. Tikslas: Oficialiai patvirtinti visas finansines procedūras ir naująją apskaitos sistemą, kaip reikalaujama pagal Finansinio pagrindų reglamento 43 straipsnį. Veiksmai: Leidimus duodantis pareigūnas ir įgaliotieji leidimus duodantys pareigūnai oficialiai pagrindžia dokumentais sistemas, kurias pradėjo taikyti, siekdami teikti apskaitos pareigūnui būtiną finansinę informaciją. Apskaitos pareigūnas oficialiai patvirtina sistemų aprašymus siekdamas užtikrinti, kad jam būtų teikiama labai kokybiška finansinė informacija, kurios reikia siekiant parengti metines finansines ataskaitas. 4. Tikslas: Pagerinti išlaidų patikros aplinką (Audito Rūmų 2008 finansinių metų ataskaitos 14 punktas). Veiksmai: Oficialiai priimamos ir naudojamos veiksmingos procedūras ir (arba) patikros lapai, pagal kuriuos būtų užtikrinama, kad mokėjimų prašymai, kuriuos pateikia įstaigos, organizuojančios kursus Koledžo vardu, atitiktų galiojančias administracines ir finansines taisykles. PERSONALAS 5. Tikslas: Laisvų darbo vietų užpildymas, kad būtų pasiektas "normalus" laisvų darbo vietų lygis (pvz., 5 %). Veiksmai: - Priimami ir įgyvendinami metiniai personalo planai tiems metams, kurie įtraukti į daugiametį planą, nurodytą anksčiau 1 punkte. - Priimamos ir įgyvendinamos personalo gairės. 6. Tikslas: Pagerinti padėtį personalo komplektavimo srityje. Veiksmai: Visi šiuo metu laisvi (arba agentūros darbuotojų užimti) etatai iki metų pabaigos užpildomi įdarbinant laikinus darbuotojus. VIEŠIEJI PIRKIMAI 7. Tikslas: Pagerinti viešųjų pirkimų kontrolės aplinką. Veiksmai: - Patvirtinamas ir naudojamas viešųjų pirkimų procedūrų vadovas ir patikros lapai siekiant užtikrinti, kad būtų pasirenkamos tinkamos procedūros, kurios būtų deramai įgyvendinamos. - Patvirtinamas ir įgyvendinamas metinis prekių ir paslaugų pirkimo planas. KITI KLAUSIMAI 8. Tikslas: Baigti spręsti klausimą, susijusį su asignavimais, naudotais asmeninėms išlaidoms finansuoti. Veiksmai: Išorės auditorius pateikia galutinę ataskaitą, kurioje išdėstoma ši informacija: - visa asignavimų, naudotų asmeninėms išlaidoms finansuoti, suma, - iki dabar susigrąžintos sumos, - galimybė susigrąžinti negrąžintas sumas ir jų susigrąžinimo tvarkaraštis. --------------------------------------------------